
הודעה לעיתונות:

בנק ישראל מצטרף ל - "FinCoNet" הארגון הבינלאומי של רשויות הפיקוח בתחום ההגנה על הצרכן הפיננסי
ארגון ה-FinCoNet   (International Financial Consumer Protection Organization) הוקם בשנת 2013 במטרה לקדם התנהלות הוגנת וראויה בשווקים הפיננסיים השונים בעולם והגנה אפקטיבית על הצרכן הפיננסי. הארגון עושה זאת באמצעות חיזוק איכות הפיקוח, קידום סטנדרטים ופרקטיקות פיקוח אפקטיביים תוך שיתוף ידע וניסיון בין רשויות הפיקוח ברחבי העולם. בנוסף, הארגון פועל ליישום פרקטיקות שוק הוגנות ושקופות, גילוי ברור לצרכני השירותים הפיננסיים וחיזוק אמון הציבור במערכת הפיננסית.  
הארגון מונה 53 גופים ביניהם נמנות רשויות פיקוח ובנקים מרכזיים מרחבי העולם. הרכב זה מאפשר חילופי ידע וניסיון בין מודלים שונים של פיקוח והגנה על צרכנים פיננסיים. הארגון מקיים שיתוף פעולה מקצועי שוטף עם ארגון ה-OECD בתחום ההגנה על הצרכן הפיננסי במסגרת מפגשים משותפים עם קבוצת העבודה של ה-OECD להגנה על הצרכן הפיננסי, הכלה פיננסית וחינוך פיננסי.
ההצטרפות ל-FinCoNet היא חלק מפעילותו של הפיקוח על הבנקים להעמקת שיתוף הפעולה הרגולטורי הבינלאומי ולהמשך חיזוק ההגנה על לקוחות המערכת הבנקאית בהתאם לסטנדרט הבינ"ל, בפרט לנוכח השינויים המהירים המאפיינים את עולם השירותים הפיננסיים, ובהם הדיגיטציה של השירותים השונים והתפתחותם של מוצרים וערוצי שירות חדשים.
[bookmark: _GoBack]המפקח על הבנקים, דניאל חחיאשוילי: "מברך על הצטרפותו של בנק ישראל לארגון. הצטרפות זו מהווה נדבך נוסף בפעילותנו לקידום ההוגנות במערכת הפיננסית וחיזוק כח הלקוח הישראלי. החברות בארגון תאפשר לנו לקחת חלק פעיל בשיח המקצועי הבינלאומי, ללמוד מניסיונן של רשויות מקבילות ולתרום מהידע ומהניסיון שנצברו בישראל. שיתוף פעולה זה יסייע לנו להמשיך ולפתח את כלי הפיקוח ולקדם התנהלות הוגנת ואחראית של הגופים המפוקחים."
קישור לאתר הארגון: 
https://www.finconet.org/

